ลุ้นหุ้นไอพีโอ
เมื่อวันศุกร์ที่ผ่านมานักลงทุนต่างชาติยังคงซื้อสุทธิในตลาดหุ้นไทยกว่า 1,585 ล้านบาท
11 ก.ย. 2560

พลวัตปี 2017 : คาเฟอีน (เขียนแทน)
เมื่อวันศุกร์ที่ผ่านมานักลงทุนต่างชาติยังคงซื้อสุทธิในตลาดหุ้นไทยกว่า 1,585 ล้านบาท
หากย้อนไปในช่วงเดือน 2 สัปดาห์ที่ผ่านมา นักลงทุนต่างชาติส่วนใหญ่ก็ยังคงซื้อมากกว่าขาย และทำให้ดัชนีหุ้นไทยขึ้นมายืนเหนือกว่า 1,600 จุด
มูลค่าการซื้อขายก็ถือว่าคึกคักเลยล่ะ
เฉลี่ยต่อวันในช่วง 2 สัปดาห์ มากกว่า 5-6 หมื่นล้านบาท
นี่ยังไม่รวมนักลงทุนที่ชอบเข้ามาสร้างราคาหุ้นอีกนะ
ลากขึ้น ทุบลงกันสนุกสนาน
ทว่า ในภาวะเช่นนี้ก็ทำให้มีการมองกันว่า น่าจะทำให้หุ้นไอพีโอ ที่จดๆ จ้องๆ ว่าจะเข้าหรือไปเข้าช่วงไหนดี คือ รอดูภาวะตลาด ก็พยายามอยากจะเข้าซะเดี๋ยวนี้เลย
ราคาหุ้นจะได้เปิด และปิดของวันแบบสวยๆ หน่อย
แต่จริงๆ แล้ว ราคาหุ้นจะดีหรือไม่ดี ก็ไม่ได้ขึ้นอยู่กับภาวะตลาด
แต่ยังขึ้นอยู่กับการกำหนดราคาหุ้นไอพีโอของที่ปรึกษาทางการเงิน หรือ เอฟเอ (FA) ด้วย ที่มักกำหนดราคาหุ้นไอพีโอแบบค่อนข้างเต็มมูลค่า (Full Value)
หุ้นที่ถูกกำหนดราคาแบบนี้ส่วนใหญ่จะระดมทุนเพื่อไปใช้หนี้
จะว่าไปแล้วก็อาจผิดหลักการระดมทุนของตลาดหุ้น ที่วัตถุประสงค์หลักๆ น่าจะนำเงินไปใช้เพื่อการขยายการลงทุน
เมื่อหุ้นถูกกำหนดราคาไอพีโอแบบเต็มมูลค่า
นั่นก็ทำให้ราคาหุ้นที่เข้าซื้อขายในวันแรก ไม่ค่อยคึกคัก เพราะไม่ได้มีการให้ส่วนลดมากนักกับนักลงทุน
หุ้นบางตัวหลุดจองไปพักใหญ่เลยก็มี เช่น TPIPP
มาดูข้อมูลหุ้นไอพีโอนับจากต้นปีกันซักหน่อย
ช่วง 8 เดือนแรก (ม.ค.-ส.ค. 60) มีหุ้นไอพีโอใหม่ เข้าซื้อขายในตลาดหลักทรัพย์ฯเพียง 16 ตัว (ไม่ได้รวมหุ้น III เริ่มเทรดเมื่อวันศุกร์ที่ 1 กันยายน)
ในจำนวนนี้แบ่งเป็น SET จำนวน 10 ตัว และใน 10 ตัวดังกล่าวเป็น กองทุนโครงสร้างพื้นฐาน 1 ตัว ทรัสต์เพื่อการลงทุนในสิทธิการเช่าอสังหาริมทรัพย์อีก 1 ตัว
ส่วนในตลาดหลักทรัพย์ mai มีหุ้นไอพีโอ เข้าซื้อแล้วแล้วจำนวน 6 ตัว
หากถามว่าน้อยไหม
คำตอบก็คือ อาจจะน้อยกว่าที่คาดกันไว้
แต่ก็อย่างว่าแหละ ยังเหลือเวลาของปีนี้อีก 4 เดือน ที่จะมีหุ้นไอพีโอเข้ามาอีก
ก่อนหน้านี้ ตลาดหลักทรัพย์ฯ คาดว่า ในปี 2560 จะมีจำนวนหุ้นไอพีโอ เข้าซื้อขายในตลาดหุ้นราวๆ 30-35 ตัว
ขณะที่ทางสำนักงาน ก.ล.ต.ก็มีข่าวเช่นกันว่า ในปีนี้น่าจะได้ลุ้นมีหุ้นเข้าเทรดอาจจะถึง 40 ตัว แต่ก็มีข้อแม้อยู่ว่า หุ้นที่ยื่นไฟลิ่งเข้ามา ต้องไม่ได้มีปัญหาอะไร หรือกลับไปแก้ไขข้อมูล
ไม่เช่นนั้นเป้าหมายก็คงไปไม่ถึง
ประเด็นการแก้เกณฑ์ของ ก.ล.ต.ก็ถูกกล่าวถึงมากเช่นกัน เพราะเข้มงวดขึ้น
แต่ตรงนี้ก็ต้องเข้าใจ ก.ล.ต. เพราะเขาก็ต้องการให้บริษัทที่เข้าจดทะเบียนในตลาดหุ้นมีมาตรฐาน ทั้งในด้านการบริหารงาน และตัวของผู้บริหาร
ดังนั้น บจ.จะต้องไม่คิดแต่เพียงเข้ามา พอได้เงินจากนักลงทุนแล้วก็หายเงียบไป
ในช่วงเดือนกันยายนนี้ หากไม่มีอะไรผิดพลาดน่าจะมีหุ้น ไอพีโอเข้ามาใหม่อีก 2-3 ตัว
ขณะที่ภาวะตลาดหุ้นกำลังอยู่ในช่วงขาขึ้น
แต่ก็ต้องลุ้นว่า….
ต่างชาติจะไม่ทุบหุ้นขายทำกำไรไปซะก่อน